На основу члана 83. Закона о запосленима у аутономним покрајинама и јединицама локалне самоуправе („Службени гласник РС“, број 21/16, 113/17, 95/18, 113/17-др.закон, 95/18-др.закон и 86/19-др.закон и 157/20-др.закон) и члана 7. Уредбе о спровођењу интерног и јавног конкурса за попуњавање радних места у Аутономним покрајинама и јединицама локалне самоуправе („Сл. гласник РС“, број 95/16), Покрајински секретаријат за пољопривреду, водопривреду и шумарство, оглашава

**ИНТЕРНИ КОНКУРС**

**ЗА ПОПУЊАВАЊЕ ИЗВРШИЛАЧКОГ РАДНОГ МЕСТА**

**I Орган у коме се радно место попуњава:**

Покрајински секретаријат за пољопривреду, водопривреду и шумарство, Нови Сад, Булевар Михајла Пупина бр. 16

**II Раднo местo којa се попуњава: шумарско ловни инспектор, у звању саветник** – 1 извршилац у Сектору за шумарство – Одељење за шумарско-ловну инспекцију.

**Опис послова:** Врши инспекцијски надзор над газдовањем државним и приватним шумама и контролише обављање стручних послова подизања приватних шума; обавља послове надзора из области заштите шума; врши контролу спровођење ловних основа, годишњих планова газдовања и других планских докумената и контролише коришћење средстава намењених унапређењу шума и унапређењу гајења и заштите дивљачи; врши контролу лова, дозвола за ловљење дивљачи, пропратница, трофејних листова ради спречавања недозвољеног лова, контролише спровођење закона и подзаконских аката у области шумарства и ловства; врши контролу производње репродуктивног шумског дрвећа; израђује записнике о раду, доноси решења у првом степену у циљу отклањања уочених неправилности, обавља послове вођења поступака и одлучивања у управној ствари и врши друге сложеније послове у којима се примењују утврђене методе рада, стручне технике односно утврђени поступци, који су најчешће прецизно одређени по налогу покрајинског секретара, заменика покрајинског секретара, подсекретара, помоћника покрајинског секретара и начелника Одељења, а који су у вези са пописаним пословима овог радног места.

Послови овог радног места обављаће се за подручје града Сремска Митровица, општине Шид, Рума, Пећинци и Ириг.

**Услови за рад на радном месту:** високо образовање у области биотехничких наука стечено на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање три године радног искуства у струци, основни ниво оспособљености за рад на рачунару и пробни рад од шест месеци и положен испит за инспектора.

**Oпшти услови за рад у органима Аутономне покрајине Војводине**: да је учесник интерног конкурса пунолетан држављанин Републике Србије; да има прописано образовање; да није правоснажно осуђиван на безусловну казну затвора од најмање шест месеци и да му раније није престајао радни однос у државном органу, односно органу територијалне аутономије и јединице локалне самоуправе, због теже повреде дужности из радног односа.

**У изборном поступку проверавају се**: познавање рада на рачунару (провера ће се извршити практичним радом на рачунару), a уколико кандидат поседује уверење о познавању рада на рачунару, у том случају се не проверава практичан рад на рачунару; стручна знања, односно познавање Закона о шумама („Сл.гласник РС“ бр. 30/10, 93/12, 89/15 и 95/18-др.закон), Закон о инспекцијском надзору („Сл.гласник РС“ бр. 36/15, 44/18-др.закон и 95/18), Закон о дивљачи и ловству („Сл.гласник РС“ бр. 18/10 и 95/18-др.закон), Закон о здрављу биља („Сл.гласник РС“ бр. 41/09 и 17/19) и Закон о репродуктивном материјалу („Сл.гласник РС“ бр. 135/04, 8/05-испр. и 41/09) – проверавају се писменом провером, решавањем писменог задатка који садржи 5 питања, а свако питање се вреднује 1 бод. Након писмене провере са кандидатима ће бити обављен усмени разговор кроз који ће се проверити вештина комуникације .

**Место рада**: Нови Сад

**IV Рок у коме се подносе пријаве на интерни конкурс** је осам дана од дана када је интерни конкурс оглашен.

**V Лице које је задужено за давање обавештења о интерном конкурсу:** Оливера Крчо, тел: 021/487-4120.

**VI Aдреса на коју се подноси пријава за интерни конкурс:** Покрајински секретаријат за пољопривреду, водопривреду и шумарство, Нови Сад, Булевар Михајла Пупина 16, са назнаком „интерни конкурс за шумарско-ловног инспектора“.

**VII Датум оглашавања:** 09.09. 2021. године.

**VIII Докази који се прилажу уз пријаву на интерни конкурс:**

1. Потписана пријава са адресом становања, e-mail адресом и бројем телефона;
2. биографија (CV)
3. фотокопија личне карте, односно испис очитане биометријске личне карте;
4. Уверење МУП-а да кандидат није осуђиван на безусловну казну затвора од најмање шест месеци, не старије од шест месеци (оригинал или оверена фотокопија);
5. Уверење о држављанству, не старије од шест месеци (оригинал или оверена фотокопија);
6. Доказ о стручној спреми према условима (оригинал или оверена фотокопија дипломе којом се потврђује стручна спрема)
7. Доказ о оспособљености за рад на рачунару (оригинал или оверена фотокопија уверења или сертификата) уколико је кандидат поседује;
8. Фотокопија доказа о најмање три године радног искуства у струци (потврда, решење и други акти којима се доказује на којим пословима, у ком периоду и са којом стручном спремом је стечено радно искуство);
9. Изјава да кандидату није престајао радни однос у државном органу, односно органу аутономне покрајине и јединице локалне самоуправе, због теже повреде дужности из радног односа (Образац III);
10. оригинал или оверена фотокопија решења о распоређивању, односно решење да је службеник нераспоређен (оригинал или оверена фотокопија);
11. Образац I и Образац II – Изјава у којој се учесник интерног конкурса опредељује да ли ће сам прибавити доказ о чињеницама о којима се води службена евиденција или ће то орган учинити уместо њега.
12. Доказ о положеном испиту за инспекторе (оригинал или оверену фотокопију)- уколико га кандидат поседује или доказ да кандидат на дан ступања на снагу Закона о инспекцијском надзору (29.04.2015.године) има најмање седам година радног искуства на пословима инспекцијског надзора (потврда, решење и други акти којима се доказује на којим пословима и у ком периоду је кандидат обављао послове инспекцијског надзора).

У складу са Законом о запосленима у аутономним покрајинама и јединицама локалне самоуправе, пробни рад је обавезан за сва лица која нису заснивала радни однос у органу аутономне покрајине, јединици локалне самоуправе, или државном органу. Пробни рад за радни однос заснован на неодређено време траје шест месеци. Службеник на пробном раду који је радни однос засновао на неодређено време полаже државни стручни испит до окончања пробног рада, у супротном престаје му радни однос. Службеник који је у радном односу на неодређено време дужан је да има положен државни стручни испит. Службеник који је засновао радни однос на неодређено време, а нема положен државни стручни испит, полаже државни стручни испит у року од шест месеци од дана заснивања радног односа.

Уколико ни један од пријављених кандидата нема положен испит за инспектора или нема најмање седам година радног искуства на пословима инспекцијског надзора, може бити примљен кандидат без положеног испита за инспектора, под условом да тај испит положи, у складу са Законом о инспекцијском надзору („Сл.гласник РС“, број 36/15, 44/18-др.закон и 95/18), у року који је прописан тим законом.

**НАПОМЕНА:**

Одредбом чл. 9. ст. 3. и 4. и 103. Закона о општем управном поступку („Службени гласник РС“, број 18/2016 и 95/18-аутентично тумачење) прописано је, између осталог, да су органи у обавези да по службеној дужности, када је то неопходно за одлучивање, у складу са законским роковима, бесплатно размењују, врше увид, обрађују и прибављају личне податке о чињеницама садржаним у службеним евиденцијама, осим ако странка изричито изјави да ће податке прибавити сама.

Доказ који се прилаже уз пријаву на интерни конкурс, а о којем се води службена евиденција су уверење о држављанству и уверење МУП-а да кандидат није осуђиван на безусловну казну затвора од најмање шест месеци.

Учесник конкурса може да се изјасни о томе да орган по службеној дужности прибави доказ о држављанству и уверење МУП-а да кандидат није осуђиван на безусловну казну затвора од најмање шест месеци или да ће сам прибавити наведенe доказ у прописаном року.

Уколико се учесник конкурса определи да орган прибави по службеној дужности наведени доказ, дужан је да се писмено изјасни о давању сагласности за коришћење личних података у сврху прикупљања података о наведеном доказу. Изјашњење се даје у форми изјаве која се доставља уз пријаву на интерни конкурс (образац I)

Уколико се учесник конкурса определи да сам прибави наведени доказ, дужан је да се писмено о томе изјасни. Изјашњење се даје у форми изјаве која се доставља уз пријаву на интерни конкурс (Образац II)

Обрасци изјава се налазе на интернет страници Службе за управљање људским ресурсима [www.ljudskiresursi.vojvodina.gov.rs](http://www.ljudskiresursi.vojvodina.gov.rs) и на интернет страници Покрајинског секретаријата за пољопривреду, водопривреду и шумарство [www.psp.vojvodina.gov.rs](http://www.psp.vojvodina.gov.rs).

**IX Провера оспособљености, знања и вештина кандидата у изборном поступку:**   
 Са кандидатима чије су пријаве благовремене, допуштене, разумљиве, потпуне и уз које су приложени сви потребни докази и који испуњавају услове за оглашено радно место, провера вештина и стручних знања, биће одржана у просторијама Покрајинског секретаријата за пољопривреду, водопривреду и шумарство, Нови Сад, Булевар Михајла Пупина бр. 16, о чему  ће кандидати бити обавештени писаним путем на e-mail адресу односно телефоном наведеним у пријави.

**X Службеници који имају право да учествују на интерном конкурсу:**  
 На интерном конкурсу могу да учествују само службеници запослени на неодређено време код послодавца који оглашава интерни конкурс. Право учешћа на интерном конкурсу имају службеници у истом звању или службеници који испуњавају услове за напредовање у звање у које је разврстано радно место које се попуњава.

**Напомене:**

Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оригиналу или фотокопији овереној пред органом надлежним за оверу преписа односно фотокопије докумената, биће одбачене.

Интерни конкурс спроводи Конкурсна комисија коју је образовао покрајински секретар за пољопривреду, водопривреду и шумарство.

Овај конкурс је објављен на огласној табли послодавца, на интернет страници Службе за управљање људским ресурсима [www.ljudskiresursi.vojvodina.gov.rs](http://www.ljudskiresursi.vojvodina.gov.rs) као и на интернет страници Покрајинског секретаријата за пољопривреду, водопривреду и шумарство [www.psp.vojvodina.gov.rs](http://www.psp.vojvodina.gov.rs).

**ПОКРАЈИНСКИ СЕКРЕТАР**

**Чедомир Божић**